**H I R D E T M É N Y**

**a 2019/2020 . nevelési évre történő óvodai beiratkozásról**

A nemzeti köznevelésről szóló 2011. évi CXC. törvény (a továbbiakban: Nkt.) 8. § (1) bekezdése szerint az óvoda a gyermek hároméves korától a tankötelezettség kezdetéig nevelő intézmény.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: Rendelet) 12. §-a alapján az óvodai nevelés a gyermek neveléséhez szükséges, a teljes óvodai életet magában foglaló foglalkozások keretében folyik.

Az Nkt. 49. § (1) bekezdése szerint **az óvodába a gyermek harmadik életévének betöltése után vehető fel**. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a kerületben lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető (Nkt. 8. § (1)). A szülő gyermeke óvodai felvételét, átvételét bármikor kérheti. A jelentkező gyermekek felvétele az óvodai nevelési évben – a férőhelyek függvényében – folyamatosan történik.

Az Nkt. 8. § (2) bekezdése kimondja, hogy **a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.**

**Ez a kötelezettség azon gyermekekre vonatkozik,** **akik 2016. szeptember 1-je előtt születtek, és még nem járnak óvodába.**

Az óvodai kötelezettség a törvényben előírt életkortól kötelem azzal a felhatalmazással együtt, hogy a gyermek – külön eljárásban – **felmenthető**. A jegyző – az egyházi és magán fenntartású intézmények esetében a fenntartó – a szülő kérelmére és az óvodavezető, valamint a védőnő egyetértésével, a gyermek jogos érdekét szem előtt tartva, annak az évnek az augusztus 31. napjáig, amelyben a gyermek az ötödik életévét betölti, felmentést adhat a kötelező óvodai nevelésben való részvétel alól, ha a gyermek családi körülményei, képességeinek kibontakoztatása, sajátos helyzete indokolja (Nkt. 8. § (2)).

Felmentésre irányuló kérelmet a szülő az óvodai beiratkozás időtartamának kezdő időpontjáig (Rendelet 20. § (2 a), óvodai jogviszonnyal már rendelkező gyermek esetében a nevelési év során (Rendelet 20. § (2 b) terjeszthet elő.

A „FELMENTÉSI KÉRELEM kötelező óvodai nevelésben való részvétel alól”, valamint a mellékletként csatolandó „JAVASLAT kötelező óvodai nevelés alóli felmentéshez” című formanyomtatvány letölthető a [www.ujbuda.hu](http://www.ujbuda.hu) honlap közigazgatás vagy köznevelés menüpontjából, illetőleg bármelyik önkormányzati óvodában beszerezhető.

A napi négy órában óvodai nevelésre kötelezett gyermek szülője, amennyiben gyermeke az óvodakötelezettségét **külföldön teljesíti**, köteles arról a beiratkozás idejének utolsó határnapját követő tizenöt napon belül írásban értesíteni a gyermek lakóhelye, annak hiányában tartózkodási helye szerint illetékes jegyzőt (Rendelet 20. § (2)).

Ez a kötelezettség a szülőt akkor is terheli, ha gyermeke már óvodai jogviszonyban áll, és az óvodakötelezettségét a jövőben külföldön teljesíti. Ez esetben a szülő előzetesen köteles értesíteni a gyermek lakóhelye, annak hiányában tartózkodási helye szerint illetékes jegyzőt (Rendelet 20. § (2)).

A bejelentést a [www.ujbuda.hu](http://www.ujbuda.hu) honlapról, a közigazgatás vagy a köznevelés menüpontból letölthető, „BEJELENTÉS óvodai nevelésre kötelezett gyermek óvodakötelezettségének külföldön történő teljesítéséről” című formanyomtatványon lehet megtenni.

Az Nkt. 49. § (1) bekezdése szerint az óvodai felvétel, átvétel jelentkezés alapján történik. Jelentkezni a meghirdetett időpontban a lakóhely szerinti körzetileg illetékes, vagy választott önkormányzati, vagy más fenntartású, nem önkormányzati óvodába lehet (Rendelet 20. § (1)).

**Az óvodai beíratás időpontja: 2019. május 6-ától 10-éig**

**8 órától 18 óráig.**

Az óvodai jelentkezéshez JELENTKEZÉSI LAP kitöltése szükséges, melyet bármelyik önkormányzati fenntartású óvodában be lehet szerezni, vagy letölthető a [www.ujbuda.hu](http://www.ujbuda.hu) oldalról, a köznevelés menüpont alatt szereplő „Hirdetmény” mellékletéből.

A különélő szülők a gyermek sorsát érintő lényeges kérdésekben közösen gyakorolják jogaikat akkor is, ha a szülői felügyeletet a szülők megállapodása vagy a bíróság döntése alapján az egyik szülő gyakorolja, kivéve, ha a gyermekétől különélő szülő felügyeleti jogát a bíróság e tekintetben korlátozta vagy megvonta. A gyermek sorsát érintő lényeges kérdésnek tekintendő életpályájának megválasztása. Ha a különélő szülők a közösen gyakorolt felügyeleti jogosítványok tekintetében nem tudnak megegyezni, arról a gyámhatóság dönt (a Polgári Törvénykönyvről szóló 2013. évi V. törvény 4:175. § *[Közösen gyakorolt szülői felügyeleti jogok]* (1)-(3) bekezdés).

**Az óvodai jelentkezéshez szükséges okmányok** a következők:

* pontos adatokkal, részletes indoklással kitöltött óvodai jelentkezési lap,
* a szülő és a gyermek személyi azonosítóját és lakcímét igazoló hatósági igazolvány (Rendelet 20. § (3),
* a gyermek születési anyakönyvi kivonata,
* nem magyar állampolgárság esetén az ország területén való tartózkodás jogcímét igazoló okirat (Nkt. 92. §),
* a gyermek egészségügyi állapotát és óvodaérettségét, sajátos nevelési igényét, hátrányos helyzetét igazoló dokumentum (orvosi igazolás, szakértői vélemény, gyermekvédelmi kedvezményről szóló határozat stb.).

A sajátos nevelési igényű gyermekeket nevelő óvodába való felvételhez a szakértői bizottság javaslata szükséges. A sajátos nevelési igényű gyermekek óvodai nevelése az e célra létrehozott gyógypedagógiai nevelési-oktatási intézményben, konduktív pedagógiai intézményben, óvodai csoportban, vagy a többi gyermekkel részben vagy egészben együtt, azonos óvodai csoportban történhet (Nkt. 47. § (3)).

Kerületünk valamennyi önkormányzati óvodája fogad sajátos nevelési igényű gyermeket. Részletes információk a [www.ujbuda.hu](http://www.ujbuda.hu) honlapon, a köznevelés menüpont alatt közzétett „Hirdetmény” mellékletében, „TÁJÉKOZTATÓ a 2019. évi újbudai önkormányzati óvodai felvételekről” címen olvashatók.

Az óvodai nevelés nemzetiségi nyelven is folyhat.

Nemzetiségi kétnyelvű óvodai nevelést folytató intézmények:

Kelenvölgy-Őrmezei Óvoda 1116 Budapest, Kecskeméti J. u. 11-15. sz. alatti Kelenvölgyi Óvoda telephelye (német),

Kelenvölgy-Őrmezei Óvoda 1112 Budapest, Menyecske u. 2. sz. alatti Újbudai Napsugár Óvoda telephelye (német),

Gazdagréti Óvoda 1118 Budapest, Gazdagréti tér 2/a sz. alatti Gazdagréti Szivárvány Óvoda telephelye (német),

Gazdagréti Óvoda 1118 Budapest, Törökugrató u. 13. sz. alatti Aranykapu Óvoda telephelye (német).

Az Nkt. 49. § (2) bekezdése értelmében a gyermeket elsősorban abba az óvodába kell felvenni, átvenni, amelynek körzetében lakik vagy ahol szülője dolgozik. A szülők szabad intézményválasztási jogukat az óvodák esetében is gyakorolhatják a szabad férőhelyek függvényében.

Az önkormányzati óvodák körzetjegyzéke megtekinthető bármelyik óvodában, illetve a [www.ujbuda.hu](http://www.ujbuda.hu) oldalon, a köznevelés menüpont alatt.

Az óvodai felvételről, átvételről az óvoda vezetője dönt. Ha a jelentkezők száma meghaladja a felvehető gyermekek számát, az óvodavezető, több óvoda esetén az óvoda fenntartója bizottságot szervez, amely javaslatot tesz a felvételre (Nkt. 49. § (2)).

Az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda) (Nkt. 49. § (3)).

Életvitelszerű ott lakásnak minősül, ha a gyermek a kötelező felvételt biztosító óvoda körzetében található ingatlant otthonául használja és az ilyen ingatlan a polgárok személyi adatainak és lakcímének nyilvántartásában a gyermek lakóhelyeként vagy tartózkodási helyeként az óvodai beiratkozás első határnapját megelőző három hónapnál régebb óta szerepel. Ha ez nem teljesül, vagy ha bármely körülmény alapján arra lehet következtetni, hogy a gyermek a nyilvántartásban szereplő lakhelyén vagy tartózkodási helyén nem életvitelszerűen lakik, úgy az óvodavezető vagy a fenntartó által szervezett bizottság jogosult felszólítani az óvodába jelentkező gyermek szülőjét, hogy az életvitelszerű körzetben lakás tényét akként igazolja, hogy a felszólítás kézhez vételétől számított 15 napon belül bemutatja a területileg illetékes védőnőtől származó, a védőnői ellátás igénybevételét igazoló nyilatkozatot (Rendelet 20. § (9)).

Ha az óvodavezető, illetve az általa vagy a fenntartó által szervezett bizottság felszólítása ellenére a szülő a védőnői nyilatkozatot nem mutatja be, úgy az óvodavezető, illetve az általa vagy a fenntartó által szervezett bizottság jogosult az életvitelszerű körzetben lakást családlátogatás kezdeményezésével ellenőrizni. Amennyiben az óvodavezető, az általa, illetve a fenntartó által szervezett bizottság által javasolt legalább három időpont közül a gyermek szülője vagy törvényes képviselője egy alkalommal sem teszi lehetővé a családlátogatást, úgy vélelmezni kell, hogy a gyermek nem életvitelszerűen lakik a kötelező felvételt biztosító óvoda körzetében, és ennek alapján az óvodai felvétel megtagadható (Rendelet 20. § (10)).

**A felvételi, átvételi kérelemről az óvoda vezetője dönt legkésőbb 2019. június 11-éig**, döntéséről írásban értesíti a szülőket. A kérelem elutasítására vonatkozó döntését határozati formában közli.

Az óvoda döntése ellen a szülő a közléstől, ennek hiányában a tudomására jutásától számított tizenöt napon belül jogorvoslati eljárást megindító kérelmet nyújthat be az óvodavezetőnél (Nkt. 37. § (2)).

Az eljárás megindításához felhasználható formanyomtatvány a [www.ujbuda.hu](http://www.ujbuda.hu) oldalról, a köznevelés menüpont alatt szereplő „Hirdetmény” mellékletéből tölthető le.

Az óvodavezető az eljárást megindító kérelmet az ügy összes iratával nyolc napon belül – elbírálás céljából – önkormányzati óvoda esetében a fenntartó önkormányzat jegyzőjéhez, nem önkormányzati óvoda esetén a fenntartóhoz küldi meg.

Az ügyben a fenntartó jár el és hoz másodfokú döntést.

A szülő – jogszabálysértésre hivatkozással – a másodfokú döntés bírósági felülvizsgálatát kérheti a közléstől számított harminc napon belül.

*Az óvoda adatvédelemmel és adatkezeléssel kapcsolatos szabályzata a szervezeti és működési szabályzatban található.*

A szervezeti és működési szabályzat az adott óvoda hivatalos honlapján érhető el.

Az a szülő vagy törvényes képviselő, aki a szülői felügyelete vagy gyámsága alatt álló gyermeket a kellő időben az óvodába nem íratja be, a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. tv. 247. § (1) bekezdés a) pontja értelmében **szabálysértést követ el.**

**Az első óvodai foglalkozási nap, a nevelési év első napja:**

**2019. szeptember 2. (hétfő)**

Ezen a napon kerül átvételre az eddig bölcsődében elhelyezett, óvodába felvett gyermek is.

**A nevelési év utolsó napja: 2020. augusztus 31. (hétfő)**

Budapest, 2019. március 25. dr. Hoffmann Tamás

polgármester megbízásából

Vargáné dr. Kremzner Zsuzsanna s.k. dr. Molnár László s.k.

jegyző alpolgármester